Брацкія могілкі воінаў Першай сусветнай вайны з'явіліся ў Мінску на зямельным участку паміж сённяшняй вуліцай Чарвякова і Старавіленскім трактам увосень 1914 г. Да 1918-га тут пахавалі больш за пяць тысяч салдат і афіцэраў, у асноўным, памерлых ад ран у шпіталях горада. Але пасля вайны могілкі былі занядбаны: частку тэрыторыі забудавалі, частку - аддалі пад Старажоўскі рынак, дзе прадавалі жывёл і птушак. Пасля скасавання рынку тэрыторыя могільніка атрымала статус аб'екта гісторыка-культурнай спадчыны. На шчасце, захаваўся спіс воінаў, якія былі тут пахаваны: імёны многіх з іх сёння ўвекавечаны на мемарыяльных плітах капліцы.